《送李经》
金朝·李纯甫

髯张元是人中雄，喜如俊鹘盘秋空。怒如怪兽拔古松，老我不敢婴其锋。

更著短周时缓颊，智囊无底眼如月。斫头不屈面如铁，一说未穷复一说。

勍敌相扼已铮铮，二豪同军又连衡。屏山直欲把降旌，不意人间有阿经。

阿经瑰奇天下士，笔头风雨三千字。醉倒谪仙元不死，时借奇兵攻二子。

纵饮高歌燕市中，相视一笑生春风。人憎鬼妒愁天公，径夺吾弟还辽东。

短周醉别默无语，髯张亦作冲冠怒。阿经老泪如秋雨，只有屏山拔剑舞。

拔剑舞，击剑歌，人非麋鹿将如何。秋天万里一明月，西风吹梦飞关河。

此心耿耿轩辕镜，底用儿女肩相摩。有智无智三十里，眉睫之间见吾弟。

作者简介：（1185—约1231）金弘州襄阴人，字之纯。初工词赋，后治经义。章宗承安二年经义进士。两次上疏，策宋金战争胜负，后多如所料。荐入翰林。宣宗时，不受权相术虎高琪荐擢，以母老为辞，官至京兆府判官。学术文章为后进所宗。中年即无仕进意，旋即归隐，日与禅僧士子游，以文酒为事。虽沉醉，亦未尝废著书。有《中庸集解》、《鸣道集解》等。